
1. MANAGEMENTUL ANIMALELOR DE COMPANIE DIN MEDIUL URBAN
1.1.  ASPECTE GENERALE DE ORDIN ETIC, POLITIC  ŞI LEGISLATIV
În ţara noastră, prin sintagma animale de companie se înţeleg animalele domestice şi altele sălbatice cu care omul convieţuieşte în acelaşi mediu şi are raporturi foarte strânse: câinii, pisicile, iepurii, hamsterii, porumbeii, păsările de colivie, broaştele ţestoase, reptilele, peştii de acvariu etc.
Sintagma animale de agrement are un înţeles mai larg şi include şi alte specii de animale domestice, care deşi nu trăiesc în acelaşi habitat cu omul sunt totuşi crescute pentru satisfacerea anumitor nevoi de recreere şi zooterapie: cai de călărie, ponei etc.  
Chiar dacă animalele de companie şi de agrement fac parte din categoria speciilor foarte apreciate de către majoritatea populaţiei, în marile aglomerări urbane acestea creează frecvent şi stări conflictuale, datorită interpretării diferite pe care o dau cetăţenii atitudinii faţă de aceste animale şi faţă de riscurile pe care le presupune contactul strâns cu animalele. Întrucât soluţionarea corectă a problemelor pe care le ridică convieţuirea animalelor cu omul în mediul urban presupune investiţii şi costuri ridicate, mai ales în ţările în curs de dezvoltare problema este viu discutată, banii publici dovedindu-se insuficienţi chiar şi pentru soluţionarea problemelor pe care le ridică şomajul şi mai ales persoanele fără locuinţă.  Din aceste motive, problema animalelor de companie şi mai ales cea a câinilor fără stăpân este privită şi soluţionată în mod diferit în raport şi de nivelul de dezvoltare economică şi mai ales dependent de nivelul de civilizaţie. De altfel, Konrad Zacharias Lorenz, laureat al Premiului Nobel, spunea că: Civilizaţia unui popor se vede după cum se comportă cu animalele, cu bătrânii şi cu locurile publice.  
Problemele pe care le generează populaţiile excesive de câini şi pisici fără stăpân, precum şi măsurile necesare pentru rezolvarea acestor probleme într-un mod responsabil, în spirit umanitar, au fost discutate în Adunarea Parlamentară a Consiliului Europei, în data de 8 mai 1979. Consiliul Europei, preocupat de riscurile pe care le poate provoca creşterea excesivă a numărului de animale fără stăpân, prin difuzarea unor boli grave la om şi prin poluarea mediului urban, dar, în acelaşi timp, hotărât să acţioneze în favoarea tratamentului uman acordat animalelor domestice, conştient de faptul că principala cauză a înmulţirii câinilor fără stăpân o reprezintă ignoranţa oamenilor şi nivelul redus de civilizaţie, a recomandat Comitetului de Miniştri înfiinţarea unei comisii interguvernamentale de experţi pentru elaborarea unei convenţiei europene în scopul uniformizării atitudinii diferitelor ţări faţă de animale. Această comisie a elaborat textul Convenţiei Europene pentru Protecţia Animalelor de Companie şi Agrement (European Convention for the Protection of Pet Animals), care a fost adoptată şi parafată în noiembrie 1987 şi publicată la Strasbourg în anul 1988.

Convenţia exprimă atât dezideratele de protecţie a animalelor, care trăiesc de milenii într-o asociere cu omul, cât şi necesitatea aplicării de măsuri pentru reducerea numărului acestor animale, într-un mod care să evite durerea, suferinţa şi disconfortul, excepţiile fiind admise doar în cazurile inevitabile, pe parcursul combaterii unor boli.

Toate statele semnatare, inclusiv România, s-au angajat să ia măsurile necesare pentru îndeplinirea întocmai a prevederilor acestei Convenţii. Statele semnatare au convenit de a organiza întâlniri multilaterale din cinci în cinci ani şi oricând va fi necesar pentru examinarea aplicării Convenţiei, a modificării ei sau pentru a se adăuga alte clauze necesare. Aceste consultări se desfăşoară sub patronajul secretarului general al Consiliului Europei.

La baza tuturor măsurilor prevăzute în Convenţie stau două principii generale de bunăstare (art. 3): (1) asumarea obligaţiei de a nu cauza unui animal de companie durere, suferinţă sau disconfort, dacă acestea nu sunt necesare; (2) asumarea obligaţiei de a nu abandona animalele de companie.

Persoanele care au în întreţinere animale de companie şi agrement, sau care au consimţit să le poarte de grijă, sunt răspunzătoare de bunăstarea acestora (art. 4). Îngrijirile pe care le vor acorda acestor animale trebuie să corespundă speciei şi rasei de care aparţin şi constau în: asigurarea hranei şi apei necesare; condiţii adecvate de mişcare; aplicarea măsurilor necesare pentru a se preveni evadarea. 

Importanţa asigurării bunăstării animalelor este motivată etic, politic şi legislativ.
1.1.1. Motivaţia etică

Etica este o ramură a filozofiei având ca obiect studierea aspectelor teoretice şi practice ale moralei. În cadrul eticii s-a conturat în ultimele decenii domeniul bioeticii, care are drept obiect examenul sistemic al comportamentului uman în domeniul vieţii şi sănătăţii, analizat în lumina valorilor şi principiilor morale. În România, bioetica este abia la începuturi, dar se fac progrese vizibile pe măsură ce se apropie data integrării în Uniunea Europenă.   

Pe plan internaţional, motivaţia etică a preocupărilor privind bunăstarea şi protecţia animalelor are o evoluţie istorică îndelungată, dar sinuoasă şi inegală, puternic corelată cu nivelul de dezvoltare economică şi cu nivelul de civilizaţie. Motivaţia izvorăşte din şirul lung al asemănărilor de ordin biologic dintre animalele superioare şi oameni, atât sub aspect structural, morfologic, cât şi sub aspect funcţional şi comportamental. Utilizarea animalelor în diferite experimente ştiinţifice a permis, pe de o parte, progresul medicinii şi prosperitatea umană, iar pe de altă parte, a contribuit la aprofundarea cunoaşterii tainelor vieţii, în general. Oamenii de ştiinţă au devenit tot mai conştienţi de faptul că funcţiile vitale majore (metabolismul, circulaţia sanguină, respiraţia, reproducerea etc.) sunt comune, se regăsesc atât la om, cât şi la animalele superioare. Mecanismele stresului, durerii, frustrării etc. sunt aproape identice. Există o mare asemănare în ce priveşte reactivitatea faţă de factorii de mediu.  

Ca urmare a perfecţionării tehnicilor de inginerie genetică (clonarea, obţinerea organismelor transgenice) şi a extinderii transplantului de ţesuturi (în perspectivă şi de organe) de la animale la om, oamenii au devenit mai interesaţi de calitatea vieţii la animale şi mai sensibili la suferinţa acestora, mai reactivi la actele de cruzime, semnalate de către asociaţiile şi fundaţiile de protecţie a animalelor. La început, opinia publică a fost interesată aproape exclusiv de soarta animalelor de companie, iar mai apoi interesul s-a extins la animalele folosite în experimente, la animalele de blană şi la animalele din parcurile şi rezervaţiile zoologice. În prezent, există mii de organizaţii civice, naţionale şi internaţionale, care promovează spiritul responsabilităţii şi al respectului faţă de viaţă, compasiunea faţă de toate fiinţele sensibile la durere şi suferinţă
. Aceste organizaţii sunt bine reprezentate în organismele internaţionale de decizie şi nu pot fi ignorate, pentru că joacă un rol imens în educaţia tinerilor şi în conturarea viitorului comun.

1.1.2. Motivaţia politică

Derivă din opinia publică orientată în direcţia protecţiei animalelor şi din opţiunea României de aderare la Uniunea Europeană (UE). România a dobândit deja (Legea nr. 20/1993) statutul de asociat al UE şi se pregăteşte intens pentru a deveni membru cu drepturi depline, iar partidele politice sunt preocupate de armonizarea legislativă în toate domeniile, inclusiv în cel privitor la bunăstarea şi protecţia animalelor, pentru a demonstra astfel că se alătură valorilor occidentale privind viaţa şi natura înconjurătoare. Atingerea acestor obiective nu se poate face fără schimbarea profundă a mentalităţii individuale şi colective, mai ales la nivelul organismelor guvernamentale de care depinde elaborarea şi aplicarea politicii agrare.

La nivelul Uniunii Europene, încă din anul 1980, a fost înfiinţat Eurogrupul pentru Bunăstarea Animalelor
, ca o organizaţie civică, internaţională, cu statut de observator pe lângă Consiliul Europei. Eurogrupul este deschis pentru toate organizaţiile, naţionale şi regionale, de protecţie a animalelor. Editează o publicaţie lunară, numită Eurobulletin, care cuprinde informaţii privind bunăstarea şi protecţia animalelor, dezvoltarea rurală durabilă şi protecţia mediului. Rolul Eurogrupului este de receptare, prelucrare şi de transmitere a presiunii opiniei publice privind bunăstarea animalelor, de la organizaţiile teritoriale spre Comisia Europeană, Parlamentul European, Consiliul de Miniştri şi Consiliul Europei, în scopul perfecţionării legislaţiei, monitorizării respectării normelor şi al asigurării asistenţei tehnice. 

Misiunea Eurogrupului este sprijinită de Intergrupul pentru Bunăstarea şi Conservarea Animalelor (Intergroup on the Welfare and Conservation of Animals), care a luat fiinţă în cadrul Parlamentului European
 (în anul 1983) şi reuneşte oameni cu orientări politice diferite, dar care se declară interesaţi să susţină iniţiative legislative privind bunăstarea şi protecţia animalelor. Ca urmare a intereselor comune, ale Intergrupului cu cele ale Eurogrupului, s-a stabilit o relaţie de strânsă conlucrare dintre acestea, Eurogrupul (civic) devenind secretariatul Intergrupului (politic). Intergrupul se reuneşte cu ocazia fiecărei sesiuni plenare a Parlamentului European, ce are loc la Strasbourg, pentru a discuta problemele europene privind bunăstarea animalelor. Cu această ocazie, Eurogrupul prezintă rapoarte, informări şi propuneri, în baza constatărilor şi a solicitărilor din partea organizaţiilor naţionale şi regionale.  

Eurogrupul transmite, de asemenea, informaţii Comisiei Europene
 şi Consiliului de Ministri
. Pentru ţările care sunt candidate la aderare în UE, Eurogrupul are misiunea de a cerceta situaţia acestora sub raportul bunăstării animalelor şi de a asigura asistenţa tehnică necesară, direct sau prin intermediul unor organizaţii, comisii, comitete, ce fac parte din structura Eurogrupului. Asistenţa tehnică se acordă, de regulă, cu sprijinul material şi sub coordonarea Comisiei TAIEX
. România este percepută negativ în opinia publică din statele membre ale UE, prin atitudinea necorespunzătoare faţă de animalele de fermă şi de companie şi agrement. 

Rolul crescând al Eurogrupului pentru Bunăstarea Animalelor rezultă şi din succesul transpunerii cerinţelor privind bunăstarea animalelor în tratatul de bază al Uniunii Europene. Uniunea Europeană (UE) îşi are originea Comunitatea Economică Europeană (CEE), care a fost fondată de către şase state, prin Tratatul de la Roma (1957), cu scopul de a se crea o piaţă unică comună. Acest tratat de bază nu conţinea referiri la bunăstarea animalelor, iar măsurile privind bunăstarea animalelor au fost aplicate în baza Convenţiilor elaborate şi semnate din iniţiativa Consiliului Europei, pe baza recomandărilor Comitetului Permanent pentru Bunăstarea Animalelor. În anul 1997, cu ocazia revizuirii Tratatului de bază, în vederea extinderii UE, a fost negociat şi semnat Tratatul de la Amsterdam, care a intrat în vigoare începând cu luna mai 1999. În protocolul adiţional la acest Tratat a fost inclusă următoarea prevedere: 

„The High Contracting Parties,

 
Desiring to ensure improved protection and respect for the welfare of animal as sentient beings, Have agreed upon the following provision, which shall be annexed to the Treaty establishing the European Community, in formulating and implementing the Community’s agricultural, transport, internal market and research policies, the Community and the Member States shall pay full regard to the welfare requirements of animals, while respecting the legislative or administrative provisions and customs of the Member States relating in particular to religious rites, cultural traditions and regional heritage.” 

Spre deosebire de Declaraţiile comune, care au fost semnate şi cu alte ocazii, Protocolul la Tratatul de bază creează obligaţii legale privind preocuparea fiecărui stat membru pentru respectarea cerinţelor privind bunăstarea animalelor ca fiinţe sensibile.  

În toate ţările membre ale UE există diferite modalităţi de colaborare între organizaţiile civice şi structurile parlamentare, politice. De exemplu, în Marea Britanie există mai multe organizaţii privind bunăstarea şi protecţia animalelor, din care fac parte un număr mare de persoane fizice şi juridice interesate, dar există şi trei consilii (comitete) pentru bunăstarea animalelor, din care fac parte numai specialişti recunoscuţi: Consiliul pentru Bunăstarea Animalelor de Fermă
; Consiliul pentru Bunăstarea Animalelor de Companie
 şi Comitetul pentru Proceduri Experimentale
. Consiliile şi comitetele, constituite din specialişti, se bucură de recunoaşterea şi sprijinul oficial al Guvernului (Home Office), rapoartele şi propunerile acestora fiind publicate pe pagina web a Guvernului. O structură asemănătoare cu Intergrupul Parlamentar European există şi în Parlamentul Britanic – All Party Animal Welfare Group, care se află în strânsă legătură cu Societatea Regală pentru Prevenirea Cruzimii faţă de Animale
. Buletinul acestei Societăţi (RSCPA) publică rapoartele şi alte aspecte relevante privind bunăstarea animalelor, care interesează deopotrivă Parlamentul şi publicul larg. În activitatea acestor comisii (comitete) deosebit de importantă este urmărirea respectării legislaţiei UE şi armonizarea legislaţiei interne cu cea europeană
. În ţara noastră nu a fost încă stabilită o relaţie de colaborare permanentă între organizaţiile civice profilate pentru domeniul bunăstării animalelor şi structurile parlamentare.  

Pe lângă organismele UE, de problema bunăstării animalelor se preocupă şi Consiliul Europei
, care a promovat deja şase convenţii internaţionale, privind bunăstarea animalelor.  
1.1.3. Aspectele legale privind protecţia animalelor
 Protecţia animalelor domestice se referă, în mod obişnuit, la ocrotirea  acestora de actele de cruzime, de rele tratamente şi omor nejustificat. Discutarea şi asigurarea protecţiei nu se poate face separat de bunăstare, deoarece asigurarea bunăstării reprezintă unul din obiectivele principale ale protecţiei.
În societăţile mai evoluate, încă din secolele şi chiar mileniile anterioare au fost instituite reglementări juridice privind protecţia animalelor. Unele reglementări aveau un caracter general şi se refereau atât la animalele domestice, cât şi la cele sălbatice, iar altele priveau numai anumite categorii de animale. 
Necesitatea protecţiei legale derivă din insuficienţa şi slăbiciunea drepturilor morale, care pentru anumite populaţii pot fi în dezacord cu anumite libertăţi conferite prin credinţa religioasă şi pe alte căi. În plus, există mari dezacorduri între filozofi privind afirmarea drepturilor morale. De exemplu, Jeremy Bentham, citat de Regan /195/, scrie: „Drepturile sunt roadele legii şi numai ale legii. Nu există drepturi fără lege, nici drepturi contrare legii, nici drepturi anterioare legii (...). Nu există decât drepturi juridice; nici drepturi naturale, nici drepturi ale omului, anterioare sau superioare celor create prin lege. Afirmarea unor asemenea drepturi este absurdă în logică şi periculoasă în morală”. Spre deosebire de J. Bentham, un alt gânditor renumit, J. St. Mill, nu restrânge drepturile, la cele  recunoscute de legile existente şi aplicate în mod corespunzător într-o anume societate. După Mill, pot exista drepturi care nu sunt consacrate juridic la un moment dat. 
Se pare că cel mai vechi document juridic scris, păstrat şi azi la Muzeul din Louvre (descoperit de cercetătorii francezi în anul 1901/1902, în localitatea Susa din Irak) este Codex Hammurabi, colecţia de legi, încrustată în piatră, a regelui Babilonului, care a trăit cu 18 secole înainte de era noastră. În Anglia, legislaţia conţinea articole privind protecţia animalelor încă din anul 1770, iar în anul 1821 Camera comunelor a promulgat prima lege de protecţie a animalelor. În anul 1824 a fost înfiinţată prima asociaţie civică pentru protecţia animalelor, numită Royal Society for the Prevention of Cruelty to Animals, care în prezent îşi promovează obiectivele prin intermediul a peste 200 de filiale şi peste 300 de inspectori în uniformă, cu competenţe pe teritoriul Marii Britanii.

În Germania, prima lege privind protecţia animalelor a fost adoptată în anul 1832, iar prima organizaţie pentru protecţia animalelor a luat fiinţă în anul 1837. În anul 1881 s-a constituit la Wiesbaden Uniunea Asociaţiilor pentru Protecţia Animalelor din Imperiul German, care cuprindea 200 de asociaţii regionale şi statale. Începând cu anul 1972, legislaţia germană sancţionează nu numai chinuirea animalelor, dar şi neasigurarea condiţiilor minimale de bunăstare, privind hrana şi sistemele de întreţinere.

În Elveţia, după anul 1844 au fost adoptate, în diferite cantoane, fie legi, fie articole de lege privind protecţia animalelor, iar începând cu anul 1938 protecţia animalelor a fost reglementată la nivelul întregii ţări. În anul 1973, la propunerea asociaţiilor civice, protecţia animalelor a fost inclusă în Constituţia federală a Elveţiei.

În Statele Unite ale Americii, legislaţia împotriva actelor de cruzime la adresa animalelor a fost elaborată înaintea legislaţiei privitoare la abuzurile faţă de copii. Primul caz de abuz asupra unui copil, puternic mediatizat, a fost judecat după procedura înscrisă în codul legislativ al statului Michigan, ce conţinea măsuri împotriva actelor de cruzime faţă de animale.  

În ţara noastră, Codul Callimachi - iniţiat de Scarlat Callimachi, domn al Moldovei şi al Ţării Româneşti (1821, fără a ocupa efectiv tronul), pedepsea cu 50 de lovituri pe trupul gol, în piaţa publică, pe cel ce năpăstuia, schingiuia, ucidea vreun animal care nu avea o vină dovedită. 
La scară planetară, societăţile de protecţie a animalelor sunt reunite în cadrul World Society for the Protection of Animals (WSPA), cu sediul la Boston (SUA), agenţie internaţională non-profit, care are peste 100 000 de membri individuali şi 378 de societăţi – membre, aparţinând la 90 de ţări de pe toate continentele. În urma unor îndelungate dezbateri, la prestigioase reuniuni internaţionale, WSPA a adoptat o Declaraţie Universală privind Bunăstarea Animalelor (Universal Declaration for the Welfare of Animals), care reprezintă esenţa conduitei faţă de animale, pe care trebuie să o impună legile din fiecare ţară. Conform acestei Declaraţii, toate fiinţele posedă drepturi naturale, iar animalele dotate cu un sistem nervos cu organizare superioară trebuie să beneficieze şi de unele drepturi particulare. Coexistenţa speciilor pe această planetă presupune recunoaşterea de către specia umană a dreptului la existenţă a altor specii animale, iar respectul animalelor este inseparabil respectului oamenilor între ei. Se pune un accent deosebit pe interzicerea relelor tratamente şi a actelor de cruzime în raport cu toate speciile, iar pentru animalele sălbatice se cere în mod deosebit dreptul de a trăi liber în mediul lor natural şi de a se reproduce. Animalele domestice au dreptul de a trăi în ritmul şi condiţiile de viaţă şi de libertate, propriei speciei. Orice modificare a acestor condiţii, în scopuri mercantile, sunt contrare drepturilor ce decurg din Declaraţia Universală. Cu referire la animalele de companie, se arată că orice animal, pe care omul l-a ales ca tovarăş, are dreptul la o speranţă de viaţă, conform longevităţii sale naturale. Abandonarea unui animal domestic şi în mod deosebit a celor de companie şi agrement este un act crud şi degradant. 
În prezent se poartă negocieri cu reprezentanţii mai multor ţări pentru adoptarea şi asumarea rolului de iniţiator, în vederea prezentării propunerii de discutare în Consiliul Social şi Economic al Naţiunilor Unite (ECOSOC). Dacă Declaraţia va fi adoptată de către ECOSOC, aceasta va fi în continuare supusă discuţiei şi adoptării în cadrul Adunării Generale a Organizaţiei Naţiunilor Unite (ONU). Abia în urma aprobării de către ONU, se poate spera la iniţierea şi semnarea unei convenţii internaţionale cu acelaşi conţinut. Recent, conducerea WSPA şi-a exprimat încrederea într-o astfel de perspectivă, chiar dacă procesul va fi îndelungat şi va dura mai mulţi ani, poate decenii.  
Pe parcursul ultimelor decenii, România a semnat numeroase convenţii internaţionale privind protecţia mediului şi a animalelor. Cele mai multe convenţii internaţionale se referă la protecţia faunei sălbatice, care în ultimele decenii a fost supusă agresiunii factorilor antropici. Două dintre acestea se referă şi la animalele de companie şi la alte specii dependente de om: Convenţia Europeană pentru Protecţia Animalelor Vertebrate, folosite în scopuri experimentale şi în alte scopuri ştiinţifice (1986); Convenţia Europeană privind Protecţia Animalelor de Companie şi Agrement (1987; 1988).  Prin aceste documente internaţionale se recunoaşte dreptul animalelor la viaţă, la îngrijire şi ocrotire, cât şi la metodele de eutanasie, în caz de necesitate. Ca urmare a dobândirii statutului de asociat al Comunităţii Europene, ţara noastră a demarat un proces intensiv de armonizare a legislaţiei ţării noastre cu cea a Uniunii Europene. Pentru conformare cu reglementările UE
, în ţara noastră au fost promulgate mai multe legi, hotărâri de guvern şi ordine ale ministerelor, dintre care următoarele se referă şi la bunăstarea şi protecţia animalelor domestice: 
· Ordonanţa Guvernului nr. 37/2002 pentru protecţia animalelor folosite în scopuri ştiinţifice sau în alte scopuri experimentale, aprobată prin Legea nr. 471/2002; 
· Legea nr. 205/2004 privind protecţia animalelor; 
· Ordonanţa de Urgenţă a Guvernului nr. 155/2001, aprobată prin Legea 227/2002 privind gestionarea câinilor fără stăpân;
· Ordonanţa de Urgenţă a Guvernului nr. 55/2002 privind regimul de deţinere a câinilor periculoşi sau agresivi, aprobată prin Legea nr. 60/2003
  Aceste mijloace juridice conţin prevederi cu două trăsături definitorii: obligaţii pentru asigurarea unor măsuri ce conduc la bunăstarea şi protecţia animalelor şi interdicţii pentru evitarea actele de cruzime şi de suferinţa inutilă. 
Trebuie, totuşi, arătat că în stadiul actual legislaţia nu este suficient de coerentă şi eficientă şi mai ales lipsesc pârghiile pentru implementarea în viaţa cotidiană a normelor şi principiilor acceptate. Noile acte normative se află fie în contradicţie cu anumite prevederi din unele acte juridice de rang superior, fie sunt lipsite de latura represivă, nu conţin prevederile necesare pentru sancţionarea juridică a celor ce săvârşesc fapte ilicite prin încălcarea normelor imperative. Pentru completarea prevederilor legale mai sus amintite există hotărâri ale consiliilor locale care stabilesc în detaliu drepturile şi obligaţiile cetăţenilor cu referire la animalele de companie. 
Trebuie arătat şi faptul că adeseori încălcarea normelor de protecţie a animalelor se conjugă cu incultura şi sărăcia, cu neputinţa de a asigura cerinţele minimale pentru supravieţuirea animalelor, deoarece soarta animalelor nu poate fi mai bună decât cea a stăpânilor.
 În alte cazuri, încălcarea normelor de protecţie a animalelor are la bază o proastă înţelegere a drepturilor pe care le conferă proprietatea asupra animalelor. Asemenea indivizi abuzează de legislaţia de protecţie a animalelor şi tulbură viaţa altor oameni. Există şi o categorie de oameni egoişti, ostili nu numai faţă de animale, dar şi faţă de oamenii aparţinând altor rase, grupuri sociale, etnice, religioase etc. Aceştia refuză ideea şi temeiul moral de acordare a unor drepturi animalelor, chiar şi celor superioare. Ei invocă mai ales faptul că animalele se supun numai legilor naturale, iar aceste legi nu conferă drepturi nici omului şi nici animalelor. Dar, în fond, protecţia animalelor nu înseamnă neapărat drepturi pentru animale! La ce le-ar servi aceste drepturi? Ceea ce sunt numite drepturi ale animalelor, sunt mai degrabă datorii (ale omului) cu privire la animale şi nu faţă de ele. Datoriile sunt faţă de noi înşine, ca fiinţe umane. Aceste datorii sunt asumate de omenire, fac parte din constrângerile etice şi trebuie să se regăsească în legile juridice, care reglementează toate aspectele existenţei, inclusiv raporturile cu animalele . 

1.2. RISCURILE ASOCIATE CU ÎNMULŢIREA EXCESIVĂ A CÂINILOR

1.2.1. Câinii ca sursă de infecţie şi de infestaţie parazitară pentru om
Tolerarea şi protecţia câinilor, care se află în preajma omului, nu este lipsită de riscuri. Urbanizarea accelerată a localităţilor produce adeseori creşterea periculoasă a densităţii agenţilor infecţioşi şi parazitari în preajma omului, mai ales în parcurile şi spaţiile de joacă pentru copii, care astfel se pot transforma din zone de sănătate şi agrement în zone de risc.

Datorită convieţuirii timp de secole a omului cu cîinii, numeroase microorganisme s-au adaptat la un parazitism mixt, rezultând astfel agenţi patogeni comuni pentru om şi pentru câine (şi alte specii de animale), câinele putând servi ca sursă de infecţie şi de infestaţie pentru om.

Există peste 100 de boli infecţioase şi parazitare care sunt comune omului şi câinelui, făcând parte din categoria zoonozelor, dar numai aproximativ 42 de boli se transmit mai frecvent. Dintre acestea, patru sunt viroze (produse de virusuri, care nu sunt sensibile la antibiotice), 10 sunt bacterioze (produse de bacterii, acestea putând fi, în principiu tratate cu antibiotice), şase sunt micoze (produse de ciuperci microscopice, sensibile la unele produse antimicotice) şi 22 sunt parazitoze (sensibile la unele antiparazitare). Mai importante prin gravitatea evoluţiei, sunt: turbarea, febra butonoasă, febra Q, leptospiroza, tuberculoza, leishmanioza, toxoplasmoza, ecinococoza şi larva migrans.
Apreciind rolul câinilor, ca sursă de agenţi patogeni pentru om, mai trebuie arătat că marea majoritate a bolilor menţionate sunt transmise şi de către alte specii de animale, nu numai de către câini. Frecvenţa de transmitere a bolilor de la câini la oameni depinde în foarte mare măsură atât de sănătatea câinilor, cât şi de respectarea regulilor de igienă în relaţiile cu câinii. Se pare că bolile se transmit mai frecvent de la câinii de apartament şi în general de la câinii de agrement şi companie, care trăiesc în foarte strânsă apropiere de om. Dar şi ceilalţi câini pot transmite boli zoonotice la om, mai ales la copii, care se ataşează cu mare uşurinţă de câinii de pe stradă, îi pupă, îi mângâie şi nu se spală pe mâini înainte de masă.
Însuşirea anumitor reguli de igienă minimală privind raporturile cu animalele de agrement reprezintă o necesitate şi o preocupare constantă a şcolilor, care trebuie şi în continuare dezvoltată. Copiii nu trebuie izolaţi de animalele de companie, deoarece contactul cu animalele are numeroase efecte benefice asupra dezvoltării psihice a copiilor, le sporeşte afectivitateea, le dezvoltă simţul loialităţii, stimulează contemplarea şi exteriorizarea gândurilor, dezvoltă gama trăirilor emoţionale şi asigură bunăstarea psihică.

1.2.2. Agresiunile prin muşcături şi zgârieturi produse de câini
Cele mai multe agresiuni asupra omului din partea carnasierelor sunt cele produse în curţi şi locuinţe de către câinii şi pisicile de companie, dar cele mai riscante sunt cele produse de câinii fără stăpân, în locurile publice (pe stradă, în parcuri, în curtea unor instituţii etc.), mai ales când aceştia nu sunt vaccinaţi antirabic şi nu pot fi prinşi pentru a fi ţinuţi sub observaţie sanitară veterinară timp de 10 zile. Anual, în lume, sunt muşcate şi se prezintă la tratamentul antirabic preventiv aproximativ 600 000 de persoane, la care se adaugă un număr de două sau trei ori mai mare de persoane muşcate care nu se prezintă la medic, nefiind luate în evidenţa medicală.

Densitatea populaţiei de câini  diferă foarte mult, dependent de habitat, de nivelul cultural al populaţiei umane, de obiceiuri şi alţi factori. Nu au fost efectuate încă estimări pentru toate ţările, dar se acceptă că în ţările din Europa şi America între numărul de câini şi de oameni există un raport de aproximativ 1: 10 - 1: 6. 

În România nu există o evidenţă exactă a populaţiei canine pe localităţi, deşi astfel de evaluări sunt necesare pentru aplicarea unor principii moderne de management al populaţiilor de carnasiere. Totuşi, pe baza unor observaţii efectuate în unele cartiere, s-a dedus că numărul aproximativ de câini fără stăpân în Bucureşti ar fi de aproximativ 200 000 de animale. 

 Din datele publicate de săptămânalul Viaţa Medicală (nr. 25 / 2000) rezultă că numărul persoanelor prezentate la Centrul antirabic din cadrul Institutului de Boli Infecţioase Prof. Dr. Matei Balş din capitală, în urma agresiunilor produse de câini, a fost de 6 877 în anul 1986 şi a crescut la 20 808 în anul 1999, ceea ce a dus la cheltuieli impresionante pentru profilaxia antirabică şi antitetanică.  În perioada anilor 1986 – 1999, în Bucureşti au fost vaccinate antirabic 68 735 de persoane în urma unor muşcături sau zgârieturi produse de câini sau de pisici. Costul vaccinului antirabice în Bucureşti, numai într-un singur an (1999) a fost de 2,3 miliarde de lei, la care se adaugă costul altor medicamente şi materiale şi costul asistenţei medicale, concediile medicale etc.  
Dacă luăm în considerare o populaţie de două milioane de locuitori în Bucureşti şi numărul de 6 877 – 20 808 persoane prezentate anual la Centrul antirabic, în perioada 1986 – 1999, rezultă o incidenţă a agresiunilor asupra omului de aproximativ: 344 : 100 000, până la 1040 : 100 000.  Raportarea pe ani se prezintă astfel: în perioada anilor 1986 – 1991 incidenţa medie anuală a fost de 325,6 de persoane la 100 000, iar în perioada 1992 – 1999 incidenţa a crescut continuu fiind, în medie, de 765,4 de persoane la 100 000 de locuitori.

Situaţia agresiunilor produse de câini în Timişoara este puţin diferită, în raport cu cea din capitală. Pe baza unor date, preluate din evidenţa Centrului antirabic din Timişoara a fost calculată o incidenţă a agresiunilor produse de câini asupra oamenilor, după cum urmează, la suta de mii de locuitori: 1998 - 453; 1999 – 387 şi în anul 2000 – 333 de locuitori. Frecvenţa muşcăturilor în marile oraşe din alte state este, în general, mai redusă şi anume: 20 de persoane cu muşcături la 100 000 de oameni în Carolina de Sud (SUA); 184 : 100 000 în Canbera (Australia); 500 : 100 000 în Liverpool (Anglia) şi 927 : 100 000 în Arizona (SUA). 

Riscurile pentru sănătatea oamenilor nu sunt asemănătoare la aceeaşi frecvenţă a muşcăturilor, deoarece riscurile trebuie corelate şi cu starea de sănătate a câinilor care muşcă, iar din acest punct de vedere situaţia diferă destul de mult de la o ţară la alta. Pentru exemplificare, menţionăm situaţia din Liverpool, care pare foarte asemănătore cu cea din oraşele României. La o analiză amănunţită, situaţiile sunt total diferite, deoarece în Anglia neexistând turbarea, muşcătura câinilor nu prezintă risc de transmitere a acestei boli mortale, iar oamenii muşcaţi nu trebuie să urmeze vaccinarea antirabică, care este nu numai costisitoare, dar şi riscantă pentru sănătatea multor persoane.

În privinţa gravităţii agresiunilor produse de câini în ţara noastră, rezultă că, în marea majoritate a cazurilor, muşcăturile au fost superficiale şi ar fi rămas fără consecinţe, dacă teama de rabie şi de tetanos nu ar impune profilaxia specifică antirabică şi antitetanică. Aproximativ 1 % din agresiuni au fost mai grave, iar unele cu sfârşit letal, acestea fiind provocate, de regulă, de către câini dresaţi anume pentru atacul persoanelor necunoscute, care pătrund într-un anume teritoriu sau se apropie de anumite persoane sau obiective. Avându-se în vedere importanţa prevenirii accidentelor prin muşcătură, în ţara noastră au fost instituite reglementări importante privind regimul de deţinere al câinilor periculoşi sau agresivi. Dintre acestea, trebuie scoasă în evidenţă mai ales Ordonanţa de urgenţă a Guvernului nr. 55/2002, care a fost aprobată (cu modificări) prin Legea nr. 60/2003.                                               
1.3. RISCURILE ASOCIATE CU ÎNMULŢIREA EXCESIVĂ A PORUMBEILOR
Creşterea porumbeilor constituie o pasiune pentru un număr mare de cetăţeni din  toată lumea, astfel că în prezent există un mare număr de organizaţii, asociaţii şi fundaţii care reunesc iubitorii de porumbei şi numerose concursuri şi expoziţii la care participă un numeros public. Aceasta dovedeşte că, pe ansamblu, oamenii sunt nu numai toleranţi faţă de prezenţa porumbeilor în mediul de viaţă, dar chiar interesaţi de perpetuarea acestora în mediul urban. Pe de altă parte, condiţiile din oraşe favorizează înmulţirea porumbeilor sălbatici în podul clădirilor, iar uneori în structura acoperişului. Iubitorii de păsări îi hrănesc sistematic şi le asigură apa necesară, ceea ce face ca numărul acestora să crească enorm în anumite perioade. Spre deliciul publicului, porumbeii nu ezită să se aşeze pe umerii şi chiar în palmele persoanelor care îi hrănesc.

Intervenţia iernilor grele şi slăbirea preocupării publicului pentru asigurarea hranei necesare (din diferite motive) fac ca o parte din păsări (uneori cu miile) să-şi piardă viaţa. Cadavrele de porumbei pot fi găsiţi în astfel de situaţii pe stradă, în pieţe, dar mai ales la locul de cuibărire, ceea ce face uneori necesară intervenţia municipalităţii. 
Înmulţirea numărului de porumbei în preajma monumentelor istorice are adeseori şi consecinţe nedorite, dejecţiile acestora fiind acide şi cu efect corosiv asupra monumentelor construite din structuri calcaroase, marmură, beton şi metal. Din acest motiv, în preajma monumentelor cu risc de degradare se recurge în unele oraşe la aplicarea diferitelor dispozitive de protecţie, care fac imposibilă aşezarea porumbeilor. Uneori se abuzează de folosirea acestor dispozitive, ele fiind prezente şi pe pervazul clădirilor obişnuite, ceea ce creează nu numai un aspect neplăcut, dar constituie şi o dovadă a unei concepţii învechite despre relaţia omului cu natura înconjurătoare. 
Oamenii şi în mod deosebit copii nu trebuie lipsiţi de contactul cu păsările din mediul înconjurător, care joacă un rol foarte important în dezvoltarea lor psihică.   

Pe de altă parte, trebuie arătat că dejecţiile porumbeilor şi praful stârnit de porumbei prezintă un potenţial alergizant pentru persoanele predispuse. De asemenea, porumbeii, ca şi alte păsări domestice şi sălbatice, sunt purtătoare de microorganisme, producătoare de toxiinfecţii alimentare şi alte infecţii la om: salmonele, colibacili, vibrioni, ricketsii, pararicketsii, virusuri, protozoare etc. În perioadele cu risc crescut pentru diferite epidemii zoonotice nu poate fi exclus rolul păsărilor, inclusiv al porumbeilor, în vehicularea agenţilor patogeni. 
Recent, a fost semnalată prezenţa anticorpilor antigripali în sângele papagalilor din Anglia. În Thailanda a fost izolat virusul gripei aviare de la o vrabie. În Ungaria au fost semnalaţi 18 porumbei morţi în lunca Tisei şi se efectuează investigaţii serologice şi virusologice pentru eventuala punere în evidenţă a virusului gripei aviare. Există suficiente argumente în favoarea presupunerii că în aglomerările mari de porumbei, în perioadele cu un grad crescut de răspândire a unor agenţi patogeni zoonotici, este posibilă cantonarea respectivilor agenţi patogeni în populaţia de porumbei. Din aceste motive, este interzis accesul păsărilor în incinta restaurantelor, magazinelor, a sălilor de spectacole şi mai ales a atelierelor de prelucrare a produselor alimentare. Este de datoria autorităţii publice locale de a monitoriza dezvoltarea populaţiilor de porumbei şi de pregăti din timp soluţii care să fie aplicabile în diferite situaţii epidemiologice.  
1.4. PRINCIPII DE MANAGEMENT A POPULAŢIEI CANINE  
Managementul populaţiei canine constă în armonizarea acţiunilor de supraveghere şi de limitare a dezvoltării populaţiei de câini, cu scopul obţinerii de beneficii maxime din relaţia cu animalele preferate şi reducerea până la anulare a riscurilor privind sănătatea publică. Principiile de management a populaţiei de câini din oraşe, prezentate în cadrul acestui capitol, au fost elaborate în spiritul reglementărilor naţionale şi internaţionale şi ţinând cont de îndrumările Organizaţiei Mondiale a Sănătăţii (World Health Organisation) şi a Asociaţiei Mondiale pentru Protecţia Animalelor (World Society for the Protection of Animals), consemnate în lucrarea: Guidelines for dog population management (WHO/ZOON/90.165). 

Întrucât intervenţiile în viaţa colectivităţilor, impunerea de restricţii privind unele manifestări ale vieţii afective şi privind unele forme de ocrotire a animalelor, sunt extrem de delicate şi adeseori respinse cu vehemenţă de către populaţia, de altfel bine intenţionată, dar nu întotdeauna şi bine informată, este absolut necesară o foarte atentă pregătire a tuturor acţiunilor şi mai ales o împletire cu programele culturale şi de sănătate din teritoriu. 

Există chiar recomandarea de principiu din partea Organizaţiei Mondiale a Sănătăţii şi a Asociaţiei Mondiale pentru Ocrotirea Animalelor ca la elaborarea şi aplicarea măsurilor de management privind populaţia canină din marile aglomerări urbane să fie antrenaţi şi reprezentanţi ai serviciului medical şi veterinar, tocmai pentru a se asigura împlinirea dezideratelor privind igiena mediului şi prevenirea zoonozelor. 

În concepţia celor două prestigioase organisme internaţionale, managementul populaţiei de câini trebuie eşalonat pe mai multe trepte, primele (1 – 3) fiind de competenţă ridicată, chiar de cercetare (systems research), iar următoarele (4 – 8) de planificare şi de execuţie (planning), după cum urmează:

1. Informarea (privind populaţia de câini, habitatul, resursele disponibile etc.).

2. Analiza datelor.

3. Elaborarea propunerilor pentru comitetul de management.

4. Constituirea comitetului şi a secretariatului, precizarea obiectivelor şi a termenelor.

5. Definitivarea planului de acţiune pentru realizarea tuturor obiectivelor acceptate.

6. Verificarea bazei legislative şi completarea acesteia, prin administraţia locală.

7. Aplicarea planului de către toate instituţiile, serviciile şi grupurile civice implicate.

8. Evaluarea rezultatelor şi perfecţionarea acţiunii de coordonare.
1.5. PROGRAMUL DE MANAGEMENT RECOMANDAT
Luându-se în considerare experienţa şi a altor centre urbane din lume, specificul situaţiei din ţara noastră şi recomandările Organizaţiei Mondiale a Sănătăţii şi ale Asociaţiei Mondiale pentru Protecţia Animalelor, propunem, pentru municipiul Timişoara, următoarele măsuri şi acţiuni mai importante:

· estimarea populaţiei canine şi a ratei de înlocuire;

· individualizarea şi înregistrarea tuturor câinilor de pe raza localităţii;

· supravegherea habitatelor şi controlul reproducţiei;

· controlul circulaţiei şi al vânzării;

· prinderea şi eutanasia câinilor fără stăpân, cu boli cronice, incurabile sau cu vicii de comportament; 

· programe de informare şi educaţie a cetăţenilor. 

1.5.1. Estimarea populaţiei canine şi a ratei de înlocuire
Cunoaşterea situaţiei numerice a populaţiei canine şi a tendinţelor de evoluţie este necesară pentru elaborarea măsurilor celor mai adecvate şi pentru eşalonarea acestora, în raport de situaţia concretă şi de obiectivele ce vor fi stabilite de către autoritatea locală, care va acţiona în interesul şi cu acceptul populaţiei şi a asociaţiilor de protecţie a animalelor. Trebuie precizat că elaborarea şi aplicarea măsurilor necesare presupune adoptarea unor decizii, aplicarea pe faze a măsurilor organizatorice, găsirea resurselor financiare pentru aplicare şi alte aspecte, care necesită un timp variabil, în raport cu urgenţa obiectivelor propuse şi cu posibilităţile conjuncturale. În vederea evaluării situaţiei, se propune parcurgerea următoarelor etape şi efectuarea următoarelor acţiuni:

· estimarea populaţiei totale de câini din municipiu, utilizând mijloace statistice acceptate, cu precizarea proporţiei de câini pe forme de proprietate (câini în proprietatea şi la domiciliul locuitorilor; câini aparţinând societăţilor comerciale; instituţiilor publice; unităţilor de învăţământ şi militare etc.);

· estimarea mărimii populaţiei de câini comunitari şi fără stăpân şi identificarea provenienţei şi a habitatelor preferate;  

· aprecierea raportului dintre sexe, a ratei de înmulţire şi a ratei de înlocuire.

Tehnica de evaluare a densităţii populaţiei canine este destul de complexă. Aceasta trebuie să cuprindă toate categoriile de câini, inclusiv câinii comunitari şi cei fără stăpân, care interesează cel mai mult sub aspect epidemiologic. Informaţiile se colectează prin mai multe canale, de la serviciile veterinare, prin observare directă, prin chestionare etc. Aceasta presupune sectorizarea teritoriului, alegerea riguroasă a eşantioanelor şi prelucrarea statistică a rezultatelor. 

Pe baza unor estimări efectuate de către SC Danyflor SRL, în perioada 2002 – 2004, a rezultat că în municipiul Timişoara ar exista 33 100 de câini, distribuiţi astfel pe diferite categorii de deţinători:

· la gospodăriile individuale ale populaţiei – aproximativ 9 800 de câini;

· la asociaţiile de proprietari – aproximativ 10 000 de câini;

· la instituţii, întreprinderi şi societăţi comerciale – aproximativ 4.800 de câini;

· câini fără stăpân (pe străzi) – aproximativ 8 500.

Din aceştia, în evidenţa asociaţiilor chinologice figurează numai aproximativ 6 200 (18,7 %) de câini. În realitate, numărul de câini fără stăpân este mult mai mare, pentru că animalele aflate în curtea instituţiilor (şcoli, universităţi, unităţi militare, unităţi sanitare, instituţii publice etc.) şi a întreprinderilor de toate felurile nu sunt individualizate, revendicate şi gestionate de către conducerile administrative, nu beneficiază de tratamentele antiparazitare şi de vaccinările obligatorii. Se pare că aproape toate unităţile şi instituţiile, care prezintă curte delimitată prin gard, posedă 2 – 4 – 6 şi chiar peste 10 câini, care sunt hrăniţi şi într-o anumită măsură chiar ocrotiţi, fără a li se recunoaşte însă existenţa legală. Conducerea acestor unităţi nu este dispusă să-şi asume responsabilitatea legală privind: vaccinarea, tratamentele profilactice şi curative, agresiunile sau daunele de altă natură, ce ar putea fi provocate de câini.Aceste animale se înmulţesc fără nici o supraveghere, în raport de hrana oferită de cetăţeni (elevi, studenţi, militari, muncitori, funcţionari etc.) sau de resturile de la cantine, restaurante, carmangerii, abatoare, ferme de animale etc. În perioadele când intervine o reducere  drastică a hranei disponibile sau o necorelare a disponibilului de hrană cu numărul de animale afluite sau rezultate din împerecherile întâmplătoare, se produce o confruntare drastică între indivizi, care este urmată de eliminarea sistematică a câinilor mai tineri, slabi, bolnavi, care sunt ajung în stradă sau într-o altă locaţie. Nu de puţine ori, selecţia este produsă prin intervenţia oamenilor, care decid asupra câinilor ce vor rămâne şi a celor excluşi. Astfel de selecţii se produc de câteva ori pe an, în instituţiile de învăţământ corelat cu fluctuaţia numărului de elevi/studenţi şi cu activitatea cantinei, iar în întreprinderi corelat cu alte activităţi care determină fluctuaţii în asigurarea resurselor alimentare.  
Este probabil că numai aproximativ 5 –10 % din totalul de câini fără stăpân provin din curţile sau apartamentele unor proprietari. De regulă, cetăţenii abandonează câinele doar în situaţii limită, din considerente de boală (boli incurabile sau care necesită tratamente costisitoare, râie, alopecie, vicii de comportament etc.) sau ca urmare a dezmembrării familiei sau a scăderii drastice a nivelului de viaţă etc. 

Un studiu mai atent al dinamicii populaţiei canine din municipiu ar putea scoate în evidenţă şi anumite corelaţii dependente de sistemul de colectare şi de depozitare a gunoiului menajer, care reprezintă, în unele cartiere, sursa principală de hrană. Buna gospodărire a resturilor alimentare şi a gunoiului poate conduce la frânarea înmulţirii animalelor fără stăpân, fiind cunoscut că fecunditatea şi prolificitatea la carnasiere sunt puternic influenţate de abundenţa şi de calitatea hranei disponibile. În consecinţă, eficienţa programelor de management al populaţiei canine din oraşe este puternic influenţată de sistemul de gospodărire a deşeurilor alimentare. 
1.5.2. Individualizarea şi înregistrarea tuturor câinilor
Este absolut necesară instituirea ordinii şi a responsabilităţii în domeniul creşterii şi deţinerii de câini (pisici şi alte animale). Măsura va conduce la un management bazat pe date corecte, reale, care vor servi atât administraţiei publice, cât şi serviciului veterinar, asociaţiilor chinologice şi asociaţiilor pentru protecţia animalelor. Toate ţările, care au rezolvat problema câinilor fără stăpân şi a rabiei, au trecut printr-o asemenea etapă de individualizare şi de înregistrare a tuturor câinilor. 

Pentru desfăşurarea unei acţiuni de acest gen în România, ar fi necesară completarea legislaţiei existente, în sensul de a se institui obligaţia de identificare şi înregistrare a tuturor câinilor, indiferent de forma de proprietate sau de rasă.  În prezent, există obligaţia de identificare şi înregistrare pentru rasele de câini periculoşi sau agresivi, conform prevederilor Ordonanţei de urgenţă a Guvernului nr. 55/2002, aprobată (cu modificări) prin Legea nr. 60/2003. Conform acestei Ordonanţe, se consideră câini periculoşi, câinii aparţinând următoarelor rase, grupate în două categorii:
· categoria I: câinii de luptă şi de atac, asimilaţi prin caracterele morfologice cu câinii de tipul Pit Bull, Boerbull, Bandog şi metişii lor: 

· categoria II: câinii din rasele: American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso şi metişii lor.

De asemenea, prin Ordonanţa de urgenţă nr. 155/2001, aprobată (cu modificări) prin Legea nr.227/2002, este stabilită obligaţia ca în adăposturile ce aparţin asociaţiilor şi fundaţiilor pentru protecţia animalelor să fie cazaţi câinii fără stăpân numai după sterilizare, vaccinare antirabică şi tatuare. O asemenea obligaţie nu este prevăzută pentru adăposturile de cazare provizorie, aflate sub tutela serviciilor specializate pentru gestionarea câinilor fără stăpân din cadrul consiliilor locale ale unităţilor administrativ teritoriale. Dar, Legea nr. 227/2002 stabileşte totuşi obligaţia ca încredinţarea câinilor spre adopţie să se facă numai după ce aceştia au fost sterilizaţi, vaccinaţi antirabic, deparazitaţi şi identificaţi prin două metode concomitente: tatuare şi aplicarea zgărzii cu plăcuţă numerotată. Măsurile instituite, prin reglementările mai sus menţionate, deşi sunt bine venite, totuşi nu sunt suficiente, fiind imperios necesară identificarea şi înregistrarea tuturor câinilor. 

Declararea obligatorie a deţinerii câinilor ar putea fi urmată de:

· prezentarea obligatorie a câinilor, cel puţin o dată pe an, la locul şi timpul stabilit de autorităţile locale;

· individualizarea printr-o metodă acceptată: microcip electronic, tatuaj, colier special, semn distinctiv la zgardă etc.; microcipul reprezintă metoda cea mai simplă şi eficientă; aplicarea acestora ar putea fi concesionată prin licitaţie unor cabinete veterinare private, care ar trebui să importe cipurile, să le aplice prin inoculare şi să transmită codurile administraţiei municipale; 

· înregistrarea proprietarilor şi a câinilor, cu numerele (codurile) acestora, în evidenţa serviciului de mediu urban al Primăriei, al serviciului de supraveghere a animalelor din cadrul societăţii comerciale care asigură salubritatea, în evidenţa serviciului veterinar care a concesionat programul de vaccinare antirabică şi tratament antihelmintic şi al unei fundaţii pentru protecţia animalelor, în vederea: 

· încasării taxelor, ce se vor stabili diferenţiat, dependent de numărul de câini aflaţi în proprietate şi categoria acestora, cu scopul descurajării creşterii unui număr prea mare de câini (cu eventuale scutiri pentru câinii utilitari sau reduceri pentru câinii de pază etc.) ;

· identificării rapide, în caz de pierdere (urmată de restituire, după plata taxelor aferente pentru îngrijirea temporară) sau de abandon (cu penalizarea corespunzătoare);

· vaccinărilor antirabice şi a dehelmintizărilor profilactice obligatorii;

· eliberării unui certificat, pentru dovedirea vaccinării şi a tratamentelor;

· menţinerii evidenţei raselor, în cadrul asociaţiilor chinologice, în scop de ameliorare, atestare a descendenţei etc., această înregistrare nefiind imperativă şi obligatorie; se prezintă alăturat o xerocopie a reglementărilor din Spania privind obligativitatea identificării animalelor prin cipuri electronice, pentru obţinerea actelor doveditoare privind descendenţa şi valoarea genetică.

Conceperea şi aplicarea cu succes a unui program etapizat de management al populaţiei canine de lungă durată nu sunt posibile, fără a se institui o evidenţă corectă şi centralizată a datelor. Dar trebuie precizat că taxarea abuzivă pentru operaţiunile de înregistrare, identificare, vaccinare, tratament antihelmintic etc. ar putea fi contra-productivă şi ar putea să conducă la sustragerea deţinătorilor de câini, mai ales în condiţiile de criză economică prelungită.

1.5.3. Supravegherea habitatelor şi controlul reproducţiei
Fertilitatea şi natalitatea populaţiei de câini este foarte diferită, dependent de condiţiile de viaţă, rasă şi alţi factori, iar turnover-ul populaţiei mai depinde şi de raportul dintre sexe şi de durata de viaţă. Dacă se ia în considerare că, în medie, câinii devin apţi de reproducere începând cu vârsta de un an (10 – 12 luni) şi că se reproduc, în medie, până la vârsta de 7 – 8 ani, cu cel puţin două cicluri de călduri (primăvara şi toamna) şi cu durata gestaţiei de aproximativ 62 de zile şi cel puţin patru căţei de fiecare femelă pe an, rezultă cel puţin o tendinţă de dublare a populaţiei în fiecare an. 

Această tendinţă de creştere este ipotetică şi de regulă se regăseşte în diferite habitate doar la început, până la atingerea unei densităţi critice, în raport cu suportul nutritiv limitat, după care apare descreşterea fertilităţii, creşterea incidenţei avorturilor şi a mortinatalităţii, ceea ce conduce la stabilizarea nivelului populaţional, în raport cu condiţiile concrete de mediu, egalizându-se rata naşterilor de pui viabili cu rata mortalităţii. 

Este aproape cert că numărul de câini hoinari este cu mult mai mic în cartierele în care se practică colectarea gunoaielor în containere metalice închise, în comparaţie cu cele în care colectarea gunoaielor este deficitară şi se realizează în pubele descoperite sau în grămezi depuse la sol.  

De-a lungul timpului au fost experimentate numeroase metode de control a funcţiei de reproducere la câini. Metodele elaborate sunt aplicabile şi în ţara noastră, mai ales în cadrul centrelor universitare, unde există şi dotarea necesară. Alegerea metodelor trebuie să se facă de către proprietar, în raport de scopul urmărit şi de posibilităţile financiare. Unele metode determină o sterilizare definitivă, iar altele una temporară, mai mult sau mai puţin sigură. În cazul populaţiei de câini fără stâpân, este recomandabilă colaborarea autorităţii locale cu asociaţiile şi fundaţiile de protecţie a animalelor, cu facultăţile de medicină veterinară (clinicile veterinare), cu autoritatea veterinară, reprezentată prin Colegiul Medicilor Veterinari şi de Agenţia Naţională Sanitară Veterinară. Instituţiile mai sus menţionate şi organizaţiile civice pot desemna reprezentanţi, care să se constituie într-un comitet de sprijin (şi în alte ţări funcţionează astfel de comitete – community committee for dog population management). 

Fără a prezenta în detaliu metodele de control a funcţiei de reproducţie, menţionăm câteva aspecte mai importante, care trebuie cunoscute de către toţi factorii de decizie.

Castrarea masculilor este operaţia care garantează succesul, are un cost mediu, dar prezintă dezavantajul că alterează parţial relaţia afectivă cu stăpânul.

Vasectomia (epididimectomia) este cu ceva mai simplă, are un cost similar, succesul fiind de cele mai multe ori garantat şi are avantajul că nu modifică comportamentul ulterior al animalului.   

Scleroza epididimului, prin inocularea de diferite substanţe, este eficientă în proporţie de aproximativ 90 %, presupune un cost foarte redus, dar cauzează temporar durere.
Ovariectomia (la femele) este eficientă în proporţie de aproximativ 90 %, dar este uneori urmată de piometru, care presupune tratamente repetate.

Ovario-histerectomia este absolut sigură, dar costă foarte mult făcând parte din catogoria operaţiilor majore, mai ales când intervenţia se face la femele gestante.

Ligaturarea trompelor uterine este o operaţie de complexitate medie, cu costuri acceptabile, având avantajul că nu induce modificări sub aspect comportamental, dar, ca şi ovariectomia, poate favoriza piometru.

Pe lângă metodele chirurgicale, enunţate mai sus, există şi numeroase metode nechirurgicale pentru controlul funcţiei de reproducţie la câini (şi pisici): inocularea steroizilor anti-androgeni; steroizi progestativi; clormadinone acetat; delmadinone acetat, megestrol acetat; antimetaboliţi; imunizarea activă etc. Toate acestea prezintă o eficienţă de aproximativ 85 – 95 %, se aplică relativ simplu (pe cale orală sau prin injectare, implant), dar nu durează mult, funcţia de reproducţie fiind reversibilă.

Subvenţionarea acţiunilor de sterilizare a câinilor, prin castrare chirurgicală sau medicamentoasă, contribuie în mod semnificativ la reducerea numărului de câini comunitari şi fără stăpân. Dar trebuie precizat că, dacă managementul populaţiei canine se bazează doar pe castrarea câinilor, reducerea numerică a populaţiei canine va fi nesemnificativă şi nu va fi urmată şi de diminuarea riscului de transmitere a bolilor, pentru care câinii sunt vectori activi sau pasivi.

1.5.4. Controlul circulaţiei şi al vânzării
În toate ţările civilizate există un control strict asupra circulaţiei câinilor, necesitatea acestei măsuri este indiscutabilă şi în general acceptată. Foarte importantă este modalitatea de aplicare a restricţiilor. Ar fi necesară o largă popularizare a prevederilor legale şi a recomandărilor, însoţită de comentarii asupra importanţei respectării măsurilor stabilite, pentru ca astfel să se creeze convingeri, care vor duce treptat la consolidarea unor comportamente civilizate. În parcuri, în mijloacele de transport şi în alte locuri cu acces limitat sau interzis trebuie să existe suficiente panouri de avertizare, cât se poate de explicite.
Circulaţia câinilor potenţial periculoşi pe străzi trebuie permisă doar dacă sunt însoţiţi de proprietar, câinii fiind legaţi de lesă, prevăzuţi cu botniţă şi având certificat de sănătate, aşa cum prevede Ordonanţa de urgenţă a Guvernului nr. 55/2002, aprobată de Legea nr. 60 / 2003.

Trebuie interzis accesul câinilor în localurile publice, magazine, pieţe de desfacere a produselor agro-alimentare, ştranduri, grădini publice şi stadioane.

În privinţa comercializării câinilor, Convenţia Europeană privind Protecţia Animalelor de Companie (1987) recomandă interzicerea vânzării de câini şi pisici persoanelor sub vârsta de 16 ani, fără consimţământul părinţilor acestora sau a altor persoane care exercită responsabilitatea parentală.
1.5.5. Prinderea şi eutanasia câinilor
Conform prevederilor Convenţiei Europene privind Protecţia Animalelor de Companie şi Agrement, suprimarea vieţii animalelor este permisă numai pentru a curma suferinţa animalului sau în situaţii deosebite, când este obligatorie reducerea numărului de animale fără stăpân sau în procesul de combatere a unor boli grave. 

Este interzis înecul şi folosirea oricărei substanţe otrăvitoare sau a medicamentelor, a căror aplicare şi efect nu pot fi controlate perfect de către medicul veterinar care asistă animalul. 

Sunt permise numai metodele care determină pierderea imediată a cunoştinţei, care este urmată de moarte, fără nici o suferinţă fizică sau psihică. 

Electrocutarea poate fi admisă numai dacă se face cu instalaţii speciale, care produc asomarea, instantanee şi nedureroasă, urmată de moarte. 

Uciderea prin împuşcare de către personal calificat poate fi admisă în acţiunile organizate în cadrul programului de prevenire şi de combatere a unor boli.

Pentru câinii fără stăpân, Ordonanţa de urgenţă a Guvernului nr. 155/2001, aprobată prin Legea nr. 227/2002, prevede că eutanasia poate fi efectuată numai de către medicii veterinari, cu respectarea normelor legale. Câinii fără stăpân bolnavi cronici şi incurabili vor fi eutanasiaţi imediat ce sunt aduşi în adăpostul serviciilor specializate ale consiliului local. Ceilalţi câini vor fi menţinuţi în adăpost şi îngrijiţi timp de 14 zile, după care, dacă nu sunt revendicaţi, vor fi supuşi eutanasiei. Conform ordonanţei este admisă numai eutanasia prin utilizarea barbituricelor, injectate intravenos, numai după pierderea cunoştinţei indusă prin anestezie.  Nu se admite injectarea barbituricelor pe cale intramusculară sau subcutanată, Pentru căţeii nou născuţi este admisă administrarea barbituricelor pe cale peritoneală. Produsele narcotice pot fi administrate şi pe cale orală.  

Conform Legii 227/2002, acţiunile de capturare, adăpostire, vaccinare, deparazitare, sterilizare, adopţie şi eutanasie se vor face şi în prezenţa reprezentanţilor societăţilor de protecţie a animalelor, în cazul în care acestea solicită acest lucru.

1.5.6. Informarea şi educaţia populaţiei
Orice încercare de a reduce nivelul populaţiei canine prin capturarea, îndepărtarea şi uciderea animalelor, fără diminuarea hranei disponibile şi modificarea condiţiilor de adăpostire şi de adăpare, va fi repede compensată prin redresarea indicatorilor de reproducere şi prin creşterea speranţei de viaţă, ca urmare a reducerii competiţiei pentru hrană. Cu alte cuvinte, prinderea şi uciderea câinilor, fără a se aplica, concomitent, măsuri pentru înlăturarea cauzelor care favorizează înmulţirea câinilor, este ca şi cum ai încerca să elimini excesul de apă cu ciurul, fără a remedia deficienţa care generează revărsarea apei.  

Din aceste motive, este necesară o vastă activitate de popularizare a cunoştinţelor privind importanţa animalelor de companie, obligaţiile legale ale deţinătorilor de animale, riscurile asociate şi căile de reducere a acestora, metodele de contracepţie aplicabile, unităţile care aplică astfel de măsuri cu cheltuieli reduse sau gratuit. 

În această direcţie se poate conta pe un sprijin direct din partea asociaţiilor chinologice, a asociaţiilor şi fundaţiilor de protecţie a animalelor, care trebuie să beneficieze de acces gratuit la mijloacele de comunicare în masă, îndeosebi la presa scrisă (ziare, reviste etc.) şi vorbită (radio, televiziune) pentru popularizarea unor iniţiative.

Aceste asociaţii civice, precum şi şcolile, trebuie să contribuie la formarea unui simţ de proprietate responsabilă la copii. Ei trebuie să înţeleagă că animalele nu sunt obiecte reciclabile, ci forme de viaţă, supuse suferinţei , dependent de comportamentul nostru. În acelaşi timp, copiii trebuie să cunoască câte ceva despre comportamentul animalelor, în mod particular al câinilor: despre simţul lor de teritorialitate; despre ataşamentul faţă de stăpân şi tendinţa de apărare a acestuia faţă de alte persoane cu gesturi de ameninţare; despre capacitatea animalelor de a învăţa şi tehnica dresajului etc. 

Îngrijirea şi ocrotirea animalelor va conduce la o viaţă civilizată, în armonie cu alte fiinţe şi cu societatea în ansamblu, la excluderea cruzimii din comportamentul oamenilor.

 În numeroase ţări se organizează cursuri pentru îngrijirea animalelor de companie, pe care le urmează cei care doresc să primească în grijă un animal. În Germania chiar şi adulţii care solicită acordarea unui permis de pescuit trebuie să urmeze nişte cursuri şi să dea un examen, prin care să facă dovada că au cunoştinţele necesare privind legislaţia mediului. Cu atât mai mult astfel de cursuri sunt folositoare copiilor şi tinerilor în general. Există deja o gamă diversificată de videocasete pe asemenea teme, care pot fi obţinute prin intermediul organizaţiilor specializate.

Este contraindicată practica de a face cadouri de animale copiilor, fără un consimţământ prealabil al părinţilor sau al tutorilor legali. 

Animalele nu trebuie oferite ca premii sau recompense nici în şcoli, iar asociaţiile şcolare de protecţie a animalelor nu trebuie să încredinţeze membrilor minori animale pentru îngrijire, dacă nu există în acest sens acordul şi accepţiunea părinţilor. În caz contrar, astfel de animale sunt sortite să ajungă repede în rândul celor fără stăpân şi să genereze riscuri pentru alte persoane.

Foarte importantă este şi educaţia igienico - sanitară şi ecologică continuă a populaţiei de toate vârstele, care trebuie să se împletească cu acţiunile concrete bazate pe progresul cunoaşterii. În acest sens, a apărut şi un concept nou în literatura de specialitate, acela de promovare a igienei (hygiene promoting). Introducerea acestui termen a fost motivată la reuniunile internaţionale de necesitatea de a extinde educaţia igienico – sanitară în afara şcolii, de a o integra în programe complexe ale comunităţii locale, ce conţin mai multe mijloace educaţionale (educaţia copiilor, educaţia părinţilor, folosirea radioului şi a televiziunii în scop educaţional, a cărţilor, a broşurilor, pliantelor, afişelor etc.), concomitent cu îmbunătăţirea condiţiilor de mediu (curăţenie, colectarea mai bună a deşeurilor etc.). Optimizarea mediului sub aspect ecologic trebuie să se bazeze pe spiritul creator şi pe acţiunile inovatoare, în care documentarea ştiinţifică şi cea privind practica socială din statele civilizate sunt absolut necesare, iar cooperarea administraţiei locale cu instituţiile ştiinţifice şi de învăţământ, cu asociaţiile şi fundaţiile non profit constituie garanţia progresului şi a succesului.
1.6. STADIUL ATINS ÎN ACŢIUNILE ÎNTREPRINSE ŞI CĂILE DE URMAT
În municipiul Timişoara există o preocupare constantă pentru aplicarea programelor de supraveghere şi de combatere a vectorilor de agenţi patogeni pentru om, existând o colaborare bună cu instituţiile specializate ale statului şi cu mediul universitar.
 Încă din anul 1999 au existat contracte de prestări de servicii şi de consultanţă încheiate de Primărie cu Centrul de Cercetări de Igienă şi de Patologie Animală (C.C.I.P.A. ) din cadrul Universităţii de Ştiinţe Agricole şi de Medicină Veterinară a Banatului. Din aceste colaborări a rezultat un Îndrumător pentru managementul populaţiei canine, care a început să fie aplicat începând cu anul 2000. Îndrumătorul a fost întocmit pe baza experienţei înaintate a municipiilor din ţările vest-europene şi a recomandărilor Organizaţiei Mondiale a Sănătăţii şi a Asociaţiei Mondiale de Protecţia Animalelor.  

Începând cu anul 2001, Primăria Timişoara a scos la licitaţie prestările de servicii privind managementul populaţiei de câini, luând ca bază recomandările rezultate din contractul derulat anterior cu C.C.I.P.A. În urma licitaţiilor care au avut loc, SC Danyflor SRL a preluat prestările de servicii pentru partea de sud faţă de canalul Bega, iar în partea de nord atribuţiile similare au fost atribuite SC RETIM SA. Din păcate, cele două societăţi comerciale şi-au limitat activitatea la prinderea câinilor fără stăpân, transportul acestora în adăposturi şi eutanasierea celor nerevendicaţi, în acord cu caietul de sarcini şi cu legislaţia în vigoare. A existat o slabă colaborare dintre prestatorii de servicii implicaţi în managementul populaţiei de câini şi asociaţiile de protecţie a animalelor, cu frecvente blocaje şi întreruperea comunicării, ca şi cum ar fi existat scopuri diferite sau chiar opuse. 

Celelalte activităţi din programul de management propus de către C.C.I.P.A. au rămas neaplicate sau au fost aplicate parţial de către alte unităţi prestatoare de servicii. Drept urmare, s-a ajuns ca anual în Timişoara să fie prinşi şi eutanasiaţi aproximativ 3 700 – 4 000 de câini, cu eforturi deosebite şi cu costuri importante, fără ca numărul de câini fără stăpâni să scadă. Un număr redus de câini de aproximativ 200 – 400 pe an au fost revendicaţi şi adoptaţi de către cetăţeni, din aceştia o parte revenind pe stradă în stare de liberate şi necastraţi.

Nu au fost aplicate până în prezent şi trebuie avute în vedere pentru viitor următoarele acţiuni mai importante: 
· 
Introducerea unui sistem de declarare şi de evidenţă a tuturor câinilor aflaţi în proprietatea (sau responsabilitatea) cetăţenilor şi a tuturor instituţiilor şi întreprinderilor de pe teritoriul municipiului Timişoara, cu taxarea progresivă a câinilor supranumerari.
·  Constituirea unui organism civic, la nivel de municipiu, cu atribuţii de consultanţă pentru Primărie, care să fie reprezentativ şi transparent şi din care să nu lipsească asociaţiile şi fundaţiile de protecţie a animalelor, Direcţia de Sănătate Publică, Direcţia Sanitară Veterinară şi de Sănătate a Alimentelor, Facultatea de Medicină Veterinară şi alte instituţii şi organizaţii.
·  Sprijinirea efectivă a asociaţiilor şi a fundaţiilor de protecţia animalelor, astfel ca acestea să-şi poată îndeplini atribuţiile de îngrijire a animalelor fără stăpân până la revendicarea acestora.  

·  Constituirea unui parteneriat public-privat pentru sterilizarea animalelor fără stăpân, care să poată fi astfel restituite celor care le revendică pentru o îngrijire responsabilă. 

·  Extinderea programului de management astfel încât să fie cuprinse şi pisicile fără stăpân, în paralel cu înfiinţarea de adăposturi pentru pisicile nerevendicate. 

·  Numărul de animale eutanasiate trebuie să scadă de la un la altul, încât la intrarea în UE să fie eutanasiate numai animale suferinde, cele cu boli cronice şi nerecuperabile.

·  Iniţierea şi contractarea unui studiu privind rolul epidemiologic al porumbeilor şi metodele de management ecologic al populaţiilor în continuă dezvoltare.

·  În perioada următoare, managementul populaţiilor de animale de companie trebuie să fie centrat pe prevenirea înmulţirii necontrolate, pe sterilizarea reproductivă a animalelor cu acordul deţinătorilor, pe iniţierea şi desfăşurarea de activităţi educative în şcoli şi prin presă (scrisă, radio şi cea vizuală) pentru schimbarea atitudinii populaţiei faţă animale şi mai ales pe cultivarea unui simţ de responsabilitate la deţinătorii de animale. 
2. COLECTAREA ŞI NETRALIZAREA CADAVRELOR ŞI A DEŞEURILOR ORGANICE DE PE DOMENIUL PUBLIC

2.1.  PRINCIPII GENERALE ŞI IMPORTANŢĂ

În procesul de creştere şi de sacrificare a animalelor, de prelucrare a cărnii şi a altor produse de origine animală se obţin numeroase materiale care sunt considerate ca necorespunzătoare pentru consum uman, din considerente etice sau datorită conta​minării (fizice, chimice, biologice) şi alterării. Din această categorie fac parte mai ales următoarele: animale care au murit in ferme, inclusiv cele născute moarte; placente; deşeuri din staţiile de incubaţie; animale ucise în acţiunile de eradicare a unor boli epizootice; deşeuri necomestibile din abatoare (fetuşi, râturi, coarne, picioare, copite, ongloane, piei pentru industrie, pene, păr); conţinutul gastro-intestinal (mai ales ingesta din rumen); carcase sau părţi din carcase confiscate; fragmente de carne de la tranşare, resturi din fasonarea pieselor căzute pe podea; grăsime recuperată prin separatorul de grăsimi din întreprinderile de prelucrarea a cărnii şi abatoare; peşte şi deşeuri de peşte confiscate; carne şi produse de carne alterate; cadavre de animale de agrement şi animale fără stăpân; cadavre de animale de laborator (după terminarea experimentelor); resturi din industria de pielărie; resturi din materialele trimise laboratoarelor pentru examinare în scop de diagnostic etc. Toate acestea trebuie să fie colectate, neutralizate şi valorificate de către unităţi specializate, rezultând diferite produse de interes economic: făină de oase; gelatină; clei; ceramică; ulei; nasturi; piepteni; piei; perii; bidinele; corzi instrumentale; catgut; hemină, compost etc. 

În oraşe, dar şi în afara acestora, rezultă adesea cadavre de animale de diferite specii, dar mai ales de câini, pisici, ca urmare a accidentelor de circulaţie, sau de altă natură sau din moartea naturală a animalelor fără stăpân şi a celor rătăcite, ca urmare a nesupravegherii acestora. 
Colectarea şi neutralizarea tuturor cadavrelor şi a resturilor organice prezintă o importanţă deosebită sub aspect igienico-sanitar, trebuie să se facă operativ şi în condiţii de siguranţă deplină. Cadavrele, dacă provin în urma evoluţiei unor boli infecţioase sau parazitare, conţin agenţii etiologici ai acestor boli. În toate cazurile, chiar şi atunci când cauza morţii a fost de altă natură, neinfecţioasă, cadavrele şi resturile organice constituie un suport nutritiv pentru înmulţirea mi​croorganismelor saprofite şi epifite şi a vectorilor de boli (insecte şi rozătoare). În plus, cadavrele şi resturile de origine animală, prin descompunere emană produşi volatili cu miros dezagreabil şi poluează mediul înconjurător.

De aceea, legislaţia sanitară veterinară şi de mediu din alte ţări pretinde ca fiecare localitate sau pe grupe de localităţi apropiate să prezinte instalaţii şi condiţii pentru neutralizarea cadavrelor şi a deşeurilor de origine animala, urmata de procesarea sau de incinerarea acestora prin transformarea lor in produse stabile biologic, nepericuloase pentru mediul înconjurator, animale sau om. Ordonanţa Guvernului 47 din anul 2005 face referire doar la neutralizarea prin procesare sau prin incinerare, fiind admisă şi îngroparea a cadavrelor în locuri special amenajate, dar numai pentru localităţile izolate, în care caz este necesară aprobarea şi autorizarea sanitară veterinară şi de mediu. 

În baza legislaţiei sanitare veterinare, deţinătorii de animale sunt obligaţi să anunţe toate cazurile de moarte a animalelor autoritatea veterinară şi să ia măsuri pentru neutralizarea acestora prin îngropare, ardere sau prin predarea pentru prelucrare industrială, după ce, in prealabil, au fost examinate din punct de vedere sanitar veterinar. Unităţile zootehnice sunt obligate să construiască sau să amenajeze, cu avizul organelor sanitare veterinare, spaţii sau locuri speciale pentru păstrarea cadavrelor până la ridicarea lor de către unităţile industriale de producere a făinurilor proteice, precum şi locuri de îngropare sau ardere, în cazul când cadavrele nu sunt prelucrate de aceste întreprinderi sau când această măsură se impune din motive sanitare veterinare. Transportul cadavrelor şi a altor deşeuri de origine animală spre locul de distrugere sau de valorificare se va efectua cu mijloace de transport special amenajate, având caroseria bine etanşeizată, astfel încât să se evite diseminarea pe traseu a lichidelor de la cadavre. Foliile de polietilenă, paiele, rumeguşul şi alte materiale, care au servit la transportul cadavrelor sau au venit în contact cu cadavrul vor fi îngropate sau arse la locul de distrugere a cadavrului, iar vehiculul folosit la asemenea transporturi va fi dezinfectat la locul de descărcare a cadavrelor.


În conformitate cu Ordonanţa 47/2005 consiliile locale sunt responsabile de neutralizarea cadavrelor de animale provenite din gospodariile crescatorilor individuali de animale sau a celor gasite moarte pe teritoriul unitatii administrativ-teritoriale respective pentru care nu se poate identifica proprietarul. Consiliile locale au obligatia de a-si asigura fie instalatii de incinerare/coincinerare autorizate si aprobate in conditiile legii si care sunt folosite exclusiv pentru necesitatile proprii, fie de a-si asigura contractual serviciile unei unitati de ecarisare.

În conformitate cu Hotărârea de Guvern, nr. 984 / 25.08.2005,  se sancţionează cu amendă de la 2.000 lei la 3.000 lei (RON):  neamenajarea sau nerespectarea cerintelor de intretinere si folosire a cimitirelor pentru animalele de companie, a crematoriilor sau a altor mijloace pentru distrugerea cadavrelor de animale, produselor confiscate si a deseurilor de origine animala, precum si utilizarea de vehicule necorespunzatoare sau neautorizate de autoritatea sanitara veterinara si pentru siguranta alimentelor competenta, pentru transportul acestora.
2.2. VALORIFICAREA CADAVRELOR ŞI A DEŞEURILOR DE ORIGINE ANIMALĂ

Din motive economice, în toate cazurile în care nu este obligatorie distrugerea cadavrelor şi a deşeurilor, se impune valorificarea acestora prin unităţile industriale de producere a făinurilor proteice furajere. În tara noastră, aceste întreprinderi deservesc un teritoriu reprezentat de unul sau mai multe judeţe, în funcţie de capacitatea de prelucrare, de căile de acces şi de mijloacele de transport de care dispun. Funcţionarea unităţilor industriale de producere a făinurilor proteice este condiţionată de dotarea tehnologică, care trebuie să permită industrializarea întregului material ecarisat şi transformarea acestuia în produse finite salubre, libere de germeni patogeni. Din punct de vedere sanitar veterinar, unităţile de producţie a făinurilor proteice furajere au următoarele obligaţii:

· să ridice şi să transporte cu mijloace proprii, cadavrele, confiscatele şi subproduse


de origine animală de la unităţile cu care au relaţii contractuale;  

· să prelucreze industrial materialul ecarisat în scopul obţinerii de făinuri proteice, grăsimi, păr etc.;
· să distrugă prin metode fizico-chimice materialul ecarisat care este impropriu pentru obţinerea produselor finite sau care depăşeşte capacitatea de prelucrare a instalaţiilor;

· să asigure toate condiţiile pentru prevenirea difuzării bolilor infecto-con​tagioase şi prevenirea poluării mediului ambiant.


În România există două societăţi comerciale specializate pentru colectarea şi prelucrarea cadavrelor şi a deşeurilor de origine animală: S.C. Protan S.A. Bucureşti şi S.C. Comproteine S.A. Timişoara, la care se adaugă un anumit număr de instalaţii ce funcţionează continuu sau intermitent în cadrul abatoarelor mari, acestea prelucrând doar deşeurile şi confiscatele din societăţile comerciale pe lângă care sunt amplasate. 


S.C. Protan S.A. are nouă filiale: Glina (Bucureşti), Bacău, Codlea, Craiova, Dej, lernut (Mureş), Ploieşti, Roman şi Suplacu de Barcău (Bihor). Capacitatea de colectare şi prelucrare a materiei organice la cele nouă filiale este diferită şi dependentă de rentabilitatea economică, ceea ce conduce la imposibilitatea de acoperire a întregului teritoriu al ţării. S.C. Comproteine S.A. este o filială a Noului Comtim şi deserveşte în principal societăţile comerciale de creştere a animalelor şi de prelucrare a cărnii aparţinând acestui holding. S.C. Comproteine S.A. nu dispune de mijloace de transport proprii pentru ridicarea cadavrelor şi a deşeurilor. Acestea sunt colectate în cadrul fiecărei societăţi comerciale deservite şi apoi transportate cu maşinile acestora. Din acest motiv şi datorită capacităţii limitate de prelucrare S.C. Comproteine nu poate ridica deşeuri organice şi cadavre de la ferme din afara S.C. Comtim S.A. şi de pe teritoriul municipiului Timişoara.  
2.3. NEUTRALIZAREA ŞI DISTRUGERA CADAVRELOR

Cadavrele şi deşeurile care nu pot fi valorificate industrial, sunt supuse fie neutralizării prin îngropare în cimitirele de animale sau prin aruncare în puţuri seci, fie distrugerii prin incinerare. 

În ţara noastră cimitirele pentru animale au fost desfiinţate în ultimele două decenii în marea majoritate a comunelor. În prezent, au mai rămas, fostele cimitire, doar în 8,5% din comune, dar nici acestea nu respectă prevederile legislaţiei: nu prezintă împrejmuire corespunzătore, nu au şanţ de gardă; sunt lipsite de spaţii amenajate pentru efectuarea necropsiilor şi păstrarea pieilor şi a inventarului. Practic, majoritatea cimitirelor sunt de fapt nişte suprafeţe neamenajate, în care cetăţenii îngroapă cadavrele fără reguli şi supraveghere din partea serviciului veterinar şi fără nici o protecţie faţă de accesul animalelor, dezgroparea cadavrelor, spălarea terenului de precipitaţii etc. Această situaţie reprezintă una din cauzele reapariţiei antraxului şi a cărbunelui emfizematos la anumite intervale de timp, precum şi a extinderii altor boli transmisibile.

În România nu există cimitire pentru animale în oraşe, aşa cum există acestea (chiar şi cu monumente funerare şi capele) în marile oraşe din Europa şi SUA.

Puţurile seci sunt construcţii destinate neutralizării cadavrelor şi a con​fiscatelor de origine animală în condiţiile de aerobioză. Faţă de cimitirele de animale prezintă avantajul că ocupă o suprafaţă de teren mai mică. Se amenajează după aceleaşi reguli şi cerinţe ca şi cimitirele de animale, cu precizarea că apa freatică trebuie să fie la cel puţin 1 m sub nivelul fundului puţului sec. Puţurile pot avea o formă cilindrică sau prismatică, cu diametrul sau latura de aproximativ 3 m şi adâncimea de 8-9 m. Sunt construcţii din beton impermeabilizate la nivelul pereţilor şi a fundului. Pentru a se evita pătrunderea apei, se recomandă ca pereţii să fie înălţaţi peste nivelul terenului cu aproximativ 60-80 cm, iar ghizdul să fie acoperit cu o placă de beton sau metal, înclinată spre centru, unde se află deschiderea de 1 ,5-1 ,2 m. Deschiderea trebuie să fie prevăzută cu un lacăt. Puţul poate fi protejat de precipitaţii cu un acoperiş simplu, iar pentru evacuarea gazelor de fermentaţie şi pentru accesul aerului, poate fi prevăzut un coş de ventilaţie, având secţiunea de 25x25 cm, care iese deasupra acoperişului de protecţie. Un puţ cu dimensiunile menţionate poate servi pentru neutralizarea a 150 de cadavre de animale mari. După aproximativ cinci luni de la introducerea ultimului cadavru, rezultă o masă organică fără mirosuri dezagreabile şi lipsită de germeni patogeni.

În România există puţuri seci în aproximativ 31,8 % din comune. Din păcate, aproximativ două treimi din puţurile existente nu sunt amenajate şi exploatate in mod necorespunzător: nu prezintă ghizd şi protecţie faţă de precipitaţii, nu prezintă capac şi nici condiţii pentru efectuarea autopsiilor. De cele mai multe ori cadavrele se aruncă în nişte gropi, numite impropriu "puţ sec". De cele mai multe ori, carnasierele, păsările şi insectele au acces liber la resturile de cadavre, ceea ce reprezintă un risc major pentru răspândirea bolilor transmisibile, inclusiv a zoonozelor. În unele cazuri gropile cu cadavre generează o poluare organică şi microbiană a apei freatice, datorită amplasamentelor necorespunzătoare şi ca urmare a neefectuării amenajărilor de ordin constructiv.


Amenajarea de puţuri seci în perimetrul municipiului Timişoara ridică probleme deosebite, ca urmare a faptului că apa freatică din această regiune se află la o adâncime foarte mică. Acestea ar putea fi eventual amenajate în zonele colinare din localităţile învecinate, pe terenuri având apa freatică la o adâncime mai mare de 10 metri.

Incinerarea asigură dis​trugerea certă a tuturor germenilor patogeni, dar este foarte costisitoare din care motiv se aplică în mai mică măsură. În România există instalaţii de incinerare doar în aproximativ 1 % din comune, dar şi acestea sunt în majoritate de capacitate foarte mică şi cu numeroase defecţiuni, având o slabă putere de ardere. Utilizarea crematoriilor pentru incinerarea cadavrelor şi a deşeurilor organice devine obligatorie în perspectiva aderării României la UE. 
2.4. SITUAŢIA PREZENTĂ A ECARISĂRII TERITORIULUI ÎN TIMIŞOARA
Serviciul de colectare, de transport şi de neutralizare a cadavrelor şi a deşeurilor organice pe domeniul public din Timişoara, pentru perioada anului 2005 (13.02.2004 – 31.12.2005), cade în sarcina SC DANYFLOR SRL, cu sediul în localitatea Chişoda, în baza contractului încheiat cu Primăria Timişoara şi a caietului de sarcini aferent. Prestatorul are obligaţia de a asigura resursele umane şi tehnice şi de a răspunde solicitărilor privind ridicarea cadavrelor şi a deşeurilor organice şi de a le colecta, transporta şi neutraliza, prin procedee acceptate de legislaţia sanitară veterinară şi de protecţia mediului în vigoare. În acest scop, prestatorul dispune de personal muncitor, de un medic veterinar angajat pe bază de contract pe perioadă determinată, de un inventar minimal şi de un puţ sec pentru neutralizarea cadavrelor.
În Timişoara există o instalaţie modernă de incinerare ( PRO AIR CLEAN), care realizează arderea primară la 250 - 600°C şi piroliza gazelor rezultate (postarderea) la 800 – 1300 °C. Această instalaţie nu a fost utilizată pentru arderea cadavrelor de animale din cauza costurilor foarte ridicate.
Sistemul de ecarisare existent, bazat pe prestări de servicii contractate anual, prezintă următoarele dezavantaje: 
· foloseşte mijloace de transport, metode de decontaminare şi procedee de neutralizare la limita siguranţei şi a legalităţii; 

· nu permite asigurarea unor utilaje performante şi investiţii mari, cum sunt cele necesare pentru transportul în siguranţă şi neutralizarea prin incinerare a cadavrelor şi altor deşeuri organice;

· nu permite formarea unor echipe din personal instruit şi specializat, care să garanteze desfăşurarea, în perfectă siguranţă,  de activităţi specifice, de mare risc şi cu impact asupra mediului înconjurător şi a sănătăţii publice.
Ordonanţa 47 din 11 august 2005 prevede că activitatea de neutralizare a deşeurilor de origine animală pe teritoriul României se concesionează, conform legislaţiei în vigoare. Ministerul Agriculturii, Pădurilor şi Dezvoltării Rurale are calitatea de concedent în  numele statului, al activităţii de neutralizare a deşeurilor de origine animală....” Detaliile privind sprijinul direct al statului pentru activitatea de neutralizare a deşeurilor de origine animală sunt stabilite prin Hotărârea de Guvern nr. 1 211 din 5 octombrie 2005. 
3. CONCLUZII ŞI RECOMANDĂRI

În conformitate cu datele prezentate şi cu bibliografia ataşată, problemele privind managementul populaţiei de animale de companie şi cele cu referire la ecarisarea teritoriului din municipiul Timişoara sunt de mare importanţă pentru confortul cetăţenilor, sănătatea publică, protecţia mediului şi pentru imaginea acestui municipiu. Modul de soluţionare a acestor probleme constituie un indiciu, de mare fidelitate, al gradului de civilizaţie urbană. 
În prezent, funcţionarea celor două servicii se realizează prin intermediul unor contracte, încheiate de Primăria municipiului Timişoara, în urma unor licitaţii publice deschise. Acest mod de lucru prezintă neajunsuri legate de imposibilitatea elaborării şi implementării unor strategii coerente pe termen lung, în acord cu principiile de protecţie a sănătăţii publice, de protecţie a animalelor şi a mediului ambiant. 

Din acest studiu rezultă că pentru soluţionarea sistematică şi integrală a problemelor, la nivelul cerinţelor actuale şi de perspectivă, este necesară delegarea de gestiune prin concesionare a serviciilor de management a populaţiei de animale de companie şi de ecarisaj unor operatori specializaţi. 

Operatorii acestor servicii trebuie să posede capacitatea tehnică şi organizatorică, dotarea şi experienţa managerială, bonitatea şi capacitatea financiară, în acord cu sarcinile ce le revin, iar Consiliul municipal trebuie să completeze legislaţia în domeniu cu hotărâri care să permită aplicarea imediată în municipiul Timişoara a principiilor ce decurg din directivele UE şi din legislaţia cadru în domeniu. 

Figura 5. Prinderea şi eutanasia câinilor fără stăpân este o sarcină dificilă şi plină de responsabilitate civică 

� Pentru exemplificare, menţionăm următoarele organizaţii şi fundaţii din România: Societatea Naţională de Protecţie a Animalelor din România (Sf. Gheorghe); Asociaţia Societăţilor pentru Protecţia Animalelor (Bucureşti); Fundaţia pentru Protecţia Animalelor Colţ Alb (Bucureşti): Fundaţia pentru Protecţia Animalelor – Animavet dr. Sufaru (Bucureşti); Asociaţia pentru Apărarea Drepturilor Animalelor (Bucureşti); Asociaţia Help me (Bucureşti); Societatea pentru Apărarea Drepturilor Animalelor ALCIBIADES; Comitetul Naţional pentru Protecţia Animalelor (Bucureşti); Asociaţia Casa Câinelui (Timişoara) şi altele. 


�Eurogroup for Animal Welfare are în componenţa sa numeroase organizaţii, asociaţii şi fundaţii naţionale şi regionale pentru bunăstarea şi protecţia animalelor, dintre care le menţionăm, pentru exemplificare, pe următoarele: Deutscher Tierschutzbund (Bonn); Royal Society for the Prevention of Cruelty to Animals (UK); Asociacion Nacional para la Defensa de los Animales (Madrid); Swedish EU Group Members; Lega Anti Vivisezione (Roma); Global Action in the Interest of Animal (Brussells); Finnish Group for Animal Welfare (Helsinki); Hellenic Animal Welfare Society (Atena); Zentralverband der Tierschutzvereine Osterreichs (Viena) şi altele.  


� Parlamentul European are 628 de membri aleşi direct de către cetăţenii celor 15 state membre


� Comisia Europeană este constituită din 20 de împuterniciţi ai statelor membre (câte 1 – 2 din fiecare stat membru) şi are responsabilităţi de iniţiere şi de implementare a legislaţiei.


� Consiliul de Miniştri, numit şi Consiliul UE, este constituit din câte un ministru din guvernele ţărilor membre, ponderea votului fiecărui ministru fiind proporţională cu populaţia ţării pe care o reprezintă.


� Commission Technical Assistance Exchange


� The Farm Animal Welfare Council – FAWC


� Companion Animal Welfare Council


� Animal Procedures Committee


� Royal Society for the Prevention of Cruelty to Animals – RSPCA


� Legislaţia UE îmbracă trei forme: reglementări; directive şi decizii. Reglementările sunt acte normative care se aplică direct în toate statele membre, fără a fi necesară emiterea unor acte normative specifice, interne. Directivele sunt acte normative care obligă statele membre să ia măsuri pentru realizarea obiectivelor, până la termenul stabilit, metodele şi mijloacele putând fi diferite de la o ţară la alta. Deciziile sunt acte normative obligatorii pentru cei cărora li se adresează (ţări, întreprinderi, instituţii, persoane etc.).


� Din Consiliul Europei fac parte 41 de state membre, iar sediul Consiliului este la Strasbourg (Franţa). Acest organism este diferit de cele UE, având ca scop principal întărirea democraţiei, justiţiei, respectarea drepturilor omului, prevenirea şi combaterea actelor criminale şi de terorism, dar şi altele, cum sunt bioetica, bunăstarea animalelor ş.m.d. 


� Denumirea de Uniune Europeană (UE) a fost adoptată prin Tratatul de la Maastricht, înlocuind vechea denumire de Comunitate Economică Europeană (CEE)

